අදාළ මන්ත්‍රීවරයා පසුගිය 04 වැනිදා පැවති කැස්බෑව නගර සභාවේ මහා සභා රැස්වීමටද එක්ව තිබෙනවා.ඒ අනුවයි ඊට සහභාගි වූ කැස්බෑව නගර සභාවේ සභාපතිවරයා ඇතුළු නාගරික මන්ත්‍රීවරුන් 33 දෙනාට ස්වයං නිරෝධායනය වන ලෙස උපදෙස් ලබා දී ඇත්තේ.සුමන වීරමන් රණවීර නැමැති මෙම මන්ත්‍රීවරයා පසුගිය 05 වැනිදා පැවති මාධ්‍ය හමුවකටද එක්ව සිටි අතර, පිලියන්දල පොලිස් බල ප්‍රදේශය හුදෙකලා කිරීමත් සමඟ ඇති වූ තත්ත්වයත් සමඟ අමාත්‍ය ගාමිණී ලොකුගේට සහය දැක්වීම සඳහා එය කැඳවා තිබුණා.මේ අතර, පිලියන්දල පොදු වෙළඳපොලේ 49 හැවිරිදි පළතුරු වෙළඳසැල් හිමිකරුවෙකු කොරෝනා ආසාදනය වීමෙන් පසුගිය 05 වැනිදා ජීවිතක්ෂයට පත්වූ අතර, ඒ හේතුවෙන් එම පොදු වෙළඳපොලේ වෙළඳුන් 340 දෙනෙකු සඳහා කොරෝනා පරීක්ෂණ සිදුකර තිබුණා.ඉන් පරීක්ෂණ 246 ක ප්‍රතිඵල අද ලැබී තිබූ අතර, ඒ මඟින් තහවුරු වී ඇත්තේ 101 දෙනෙකුට කොරෝනා වෛරසය ආසාදනය වී ඇති බවයි.මේ සම්බන්ධයෙන් පිලියන්දල සෞඛ්‍ය වෛද්‍ය නිලධාරී කාර්යාලයේ පැවති සාකච්ඡාවේදී විශේෂ අවධානයක් යොමු වූ අතර, එහිදී තීරණය කෙරුණේ පිලියන්දල පොදු වෙළඳ සංකීර්ණය නැවත දැනුම්දෙනතුරු වසා දැමීමටයි.එම තීරණයත් සමඟ මහජන සෞඛ්‍ය පරීක්ෂකවරුන් විසින් පොදු වෙළඳපොලේ සිටි වෙළඳුන් සහ ජනතාව ඉවත් කිරීමට අද කටයුතු කළා.මේ අතර, අමාත්‍ය ගාමිණී ලොකුගේ හිරු ප්‍රවෘත්ති අංශය සමඟ විශේෂ සම්මුඛ සාකච්ඡාවකට එක්වෙමින් කියා සිටියේ පසුගියදා හුදෙකලා කළ පිලියන්දල පොලිස් බල ප්‍රදේශය හුදෙකලා බවින් නිදහස් කිරීමට තමන් කිසිදු බලපෑමක් සිදුනොකළ බවයි.